حجت الاسلام مقصودعلی ڈومکی :

حقیقی آزادی جب وطن عزیز سے امریکی غلامی کا خاتمہ ہوگا تب ہوگی

مجلس وحدت مسلمین سندھ کے صوبائی سیکریٹری جنرل نے کہا : برطانوی غلامی سے آزادی کا جشن قوم کو مبارک ہو مگر حقیقی آزادی تب ہوگی جب وطن عزیز سے امریکی غلامی کا خاتمہ ہوگا۔

خبر کا کوڈ: ۴۲۹۴۳۴

تاریخ: ۱۱ آبان ۲۰۱۷ - ۲۲:۴۰

رسا نیوز ایجنسی کی رپورٹ کے مطابق مجلس وحدت مسلمین پاکستان ضلع جیکب آباد کے زیر اہتمام ستر سالہ جشن آزادی کے سلسلے میں ریلی نکالی گئی۔

ریلی کی قیادت مجلس وحدت مسلمین سندھ کے صوبائی سیکریٹری جنرل حجت الاسلام مقصودعلی ڈومکی ،  ضلعی رہنما آغا سیف علی ڈومکی، مولانا حسن رضا غدیری ، نثار احمد ابڑو، سید غلام شبیر نقوی نے کی۔

پریس کلب کے سامنے اجتماع سے خطاب کرتے ہوئے حجت الاسلام مقصودعلی ڈومکی نے کہا کہ برطانوی غلامی سے آزادی کا جشن قوم کو مبارک ہو مگر حقیقی آزادی تب ہوگی جب وطن عزیز سے امریکی غلامی کا خاتمہ ہوگا۔

قائد اعظم ؒ کا پاکستان وہ حسین پاکستان ہے جو دھشت گردی اور کرپشن سے پاک ہو، علامہ اقبال کا پاکستان وہ پاکستان ہے جو امریکہ اور آل سعود کی مداخلت سے پاک ہو۔  جہاں قوم کی قسمت کے فیصلے عوام کے منتخب صالح بندوں کے ذریعہ منتخب ایوانوں میں کئے جائیں۔

انہوں نے کہا کہ چودہ اگست کو مجلس وحدت مسلمین صوبہ سندھ یوتھ ونگ کے زیر اہتمام آزادی مارچ خیرپورسے آغاز ہوگا، جبکہ ضلع سکھر، شکارپور، لاڑکانہ، خیرپور کے مختلف مقامات پر جشن آزادی کی خوبصورت تقریبات منعقد کی جائیں گی۔

در ایں اثناء حجت الاسلام مقصودعلی ڈومکی کی قیادت میں ایک وفد نے جیکب آباد کے نئے ڈی سی نعیم احمد سندھو سے ملاقات کی۔

اس موقع پر حجت الاسلام ڈومکی نے کہا کہ جیکب آباد کے عوام میں آج بھی اخوت پائی جاتی ہے مگر دھشت گردی کا سانحہ دشمن کی کارستانی ہے سانحہ شب عاشور کے مجرموں کو نشان عبرت بنایا جائے۔/۹۸۹/ف۹۴۰/